
RAPORT DE SPECIALITATE

privind acordarea Titlului de Cetăţean de Onoare al Municipiului Timişoara 
domnului Daniel Vighi



Având în vedere Referatul de aprobare al proiectului de hotărâre cu nr. SC2022 -  27642/07.11.2022 al Primarului Municipiului Timișoara și Proiectul de hotărâre privind acordarea Titlului de Cetăţean de Onoare al Municipiului Timişoara domnului Daniel Vighi, 

Facem următoarele precizări:

Având ȋn vedere expunerea de motive pentru propunerea de acordare a titlului de cetățean de onoare al Municipiului Timișoara domnului Daniel Vighi, ȋnaintată domnului primar Dominic Fritz de către prof.univ.dr. Marilen Pirtea, ca rector al Universității de Vest, cu nr. SC2021 – 027622 din 07/11.2022;
În conformitate cu Regulamentul pentru acordarea Titlului de „Cetăţean de Onoare al Municipiului Timişoara”, aprobat prin HCL nr.138 din data de 18.10.2016;
Având în vedere prevederile 129 alin.(13) din OG. 57/2019 - privind Codul administrativ; 
În temeiul art. 139 din din OG. 57/2019 - privind Codul administrativ;


Domnul Daniel Vighi s-a născut la 9 octombrie 1956, la Lipova. Ȋn 1980, a absolvit Facultatea de Filologie a Universității de Vest din Timișoara. Cinci ani mai târziu, a debutat cu volumul de proză scurtă Povestiri cu strada Depozitului, care a fost ȋntâmpinată cu Premiul de Debut al Uniunii Scriitorilor. Ȋn 1989, i-a apărut romanul Ȋnsemnare despre anii din urmă. Ȋncepând cu seara de 16 decembrie a aceluiași an, cariera sa a fost dublată de o susținută activitate civică, al cărei miez radiant rezidă ȋn conștiința sa morală. Fără a cauta niciun fel de avantaj derivat din calitatea sa de revoluționar, domnul Daniel Vighi a depus eforturi susținute pentru afirmarea valorilor și libertăților democratice, ȋn spiritul civilizației europene. Ȋn acest sens, ȋn ianuarie 1990, a fondat Societatea Timișoara, pe care a condus-o cu probitate și dedicație ireproșabile. A fondat Alianța Civică, Partidul Alianței Civice și Ariergarda - organizație care promovează, de peste 15 ani, literatura, arta plastică, muzica și patrimoniul cultural al Timișoarei. Ȋmpreună cu dl. Viorel Marineasa, a publicat, prin Editura Ariergarda, volume fundamentale pentru afirmarea trecutului cultural și istoric al orașului. Spre exemplu, Volumul Rusalii ’51: fragmente din deportarea ȋn Bărăgan, surprinde dureroase adevăruri istorice, esențiale ȋnsă pentru recuperarea identității noastre morale.
Opera scrisă a domnului Daniel Vighi este considerată de primă importanță ȋn peisajul cultural al României contemporane și respiră un aer european. Meritele sale ca prozator, eseist și publicist au fost recunoscute prin numeroase distincții și premii, venite din partea Uniunii Scriitorilor și a altor instituții ori asociații culturale de prestigiu. Valahia de mucava (Amarcord 1996), Decembrie, ora 10 (Albatros, 1997), Apocalipsa 9 (Paralela 45, 1999), Insula de vară (Polirom, 1999), Cometa Hale-Bopp (Polirom 2007), Trilogia Corso (Cartea Românească, 2013), Mort ȋn Patagonia (Polirom, 2017) sunt doar câteva dintre titlurile care l-au consacrat pe Daniel Vighi ca nume de prim rang ȋntre postmodernii generației optzeciste.
Numele său este legat și de documentarele artistice: Pubi și Fiameta, realizat de studioul de film Film and Go, și Boema de Timișoara (produs de TVR), nominalizat la un festival de specialitate la Paris și câștigător al unui premiu de film documentar ȋn Slovenia.
Spiritul profund umanist, viu și neconvențional al profesorului Daniel Vighi s-a manifestat și ȋn activitatea sa academică, desfășurată de-a lungul deceniilor, ca profesor - ȋn mediul școlar și apoi universitar. Studenții Universității de Vest care au avut șansa să-i urmeze cursurile de literatură ȋi păstrează un adânc respect, potrivit unei mari personalități, și recunoștiința cuvenită unui ȋndrumător providențial. 
Ceea ce este remarcabil ȋn privința omului Daniel Vighi este că a dat măsura excepționalelor sale calități nu doar ȋn viața sa publică, ȋn activitatea literară, academică, sau filmografică, ci ȋn aceeași măsură, ȋn intimitatea relațiilor cu oamenii din jur.
Prof. univ. dr. Daniel Vighi locuiește la Timișoara, orașul de care s-a legat cu generozitate și recunoștință. Considerăm că prețuirea reușitelor sale culturale și prestanța activităților civice cărora le-a dedicat curajul, cinstea și energia sa și-ar găsi o expresie firească prin acordarea titlului de Cetățean de Onoare al Municipiului Timișoara.
Având în vedere prevederile legale expuse în prezentul raport, apreciem că proiectul de hotărâre privind conferirea Titlului de Cetăţean de Onoare al Municipiului Timişoara domnului Daniel Vighi îndeplineşte condiţiile pentru a fi supus dezbaterii şi aprobării plenului consiliului local.

